google/wiki40b huggingface dataset:
אוקלנד (קליפורניה)

היסטוריה

העיר אוקלנד נוסדה בשנת 1852. בשנת 1906 גדלה העיר באופן משמעותי לאחר שנמלטו אליה רבים מתושבי סן פרנסיסקו ונשארו לגור בה, מאחר שזו נהרסה ברעידת אדמה ושריפה.
בתקופת מלחמת העולם השנייה נבנו במספנות בעיר אוניות המלחמה של ארצות הברית, דבר שהוביל לגידול העיר, ולהגירה של שחורים אשר עבדו במספנות, אל העיר. לאחר המלחמה נסגרו המספנות, דבר שהוביל לאבטלה רבה בקרב שחורים ולשיעורי פשיעה גבוהים - בעיה שמאפיינת את אוקלנד עד היום. מצב כלכלי וחברתי זה הוביל לעלייתה של תנועת הפנתרים השחורים בשנות ה-60 וה-70 של המאה ה-20.
אוקלנד ידועה כעיר הולדתם של ראפרים רבים, כדוגמת אם סי האמר.
ב-17 באוקטובר 1989 החרידה את אוקלנד רעידת אדמה גדולה - 7.1 בסולם ריכטר. עיקר הנזק היה במערכת הכבישים המהירים החוצים אותה, ובפרט כביש דו-קומתי שהתמוטט ו-42 איש ניספו. ב-20 באוקטובר 1991 ניזוקה אוקלנד בשריפה גדולה שהשתוללה בגבעות שבמזרחה. השריפה גרמה למותם של 25 אנשים והרס 2,449 בתים, בנזק כולל של 1.5 מיליארד דולר.
ב-1998 נבחר ג'רי בראון, מושל קליפורניה לשעבר ומתמודד לנשיאות ארצות הברית, לראש העיר. הוא ניצל את היותו דמות מפורסמת כדי למשוך עסקים שונים לעיר ויזם תוכנית לשיקום מרכז העיר. ב-2006 החליף אותו רון דלומס, שהיה חבר בית הנבחרים של ארצות הברית שנים רבות.

גאוגרפיה

שטח העיר 202.4 קמ"ר, מתוכם 145.2 קמ"ר שטחי יבשה, ו-57.2 קמ"ר שטחי מים (28.28% מים).
אוקלנד היא בירת מחוז אלמידה שבקליפורניה.

אקלים

אוקלנד מאופיינת באקלים ים-תיכוני קליפורני חמים במהלך הימים, עם ערפילים בשעות הלילה. הטמפרטורה הממוצעת היא 13 מעלות צלזיוס - מעט קריר יותר מיתר קליפורניה. הטמפרטורות הממוצעות נעות בין 9 - 17 מעלות צלזיוס.

תחבורה

בעיר נמצא שדה התעופה הבינלאומי אוקלנד.
מגי סטיד

ביוגרפיה

סטיד נולדה בשם מרגרט בייקר בפלימות' שבמחוז דבון. היא למדה משחק בבית הספר לתיאטרון "בריסטול אולד ויק" בבריסטול. היא עזבה את הלימודים ועבדה כמזכירה. שנים אחר כך התחילה להתעניין שוב בתיאטרון והתחילה לשחק בתיאטרון בלגרייד בקובנטרי יחד עם קלייב ראסל וסו ג'ונסטון.
מגי סטיד שיחקה על במות התיאטרון עם התיאטרון המלכותי הלאומי והלהקה השייקספירית המלכותית, וגם הופיעה כסטנדאפיסטית. תפקידה הגדול הראשון בטלוויזיה היה בסדרה "Shine on Harvey Moon" בתפקיד ריטה מון. היא שיחקה בתפקיד מרגרט קראב בסדרה "Pie in the Sky" ובתפקיד פיליס וולף בסדרת הטלוויזיה "Born and Bred". עוד הופיעה בטלוויזיה בסדרות "Minder", "עור רגיש" ו"ג'אם וג'רוזלם".
ב-2008 הופיעה סטיד בקומדיה "Noises Off" מאת מייקל פראיין בתפקיד גברת קלאקט, בסיור הופעות בהפקת להקת תיאטרון אמבסדור. בין השאר הופיעה בתיאטרון ניו ויקטוריה בווקינג. בין השחקנים שהשתתפו במחזה היו סופי באולד, קולין בייקר וג'ונתן קוי. ב-2010 שיחקה סטיד בסרט קצר בשם "The Miserables" ושנה לאחר מכן הופיעה על הבמה במחזה "The Belle's Stratagem" יחד עם השחקנית ג'קי קלון.
סטיד שיחקה בתפקיד קוני סאקס בעיבוד של ה-BBC לספריו של ג'ון לה קארה "טרילוגיית קארלה".
סטיד השתתפה ב"קמפיין נגד גזענות בתקשורת". ב-1 במרץ 1970 הופיעה בסדרה של ה-BBC בשם "Open Door" יחד עם סטיוארט הול , בה מתחה ביקורת על ייצוגי ההגירה והסטריאוטיפים הגזעניים בטלוויזיה הבריטית. היא הייתה שותפה בכתיבה ובהופעה בקומדיה "An Evening for Nicaragua" ששודרה בטלוויזיה הבריטית ב-1983. במופע השתתפו בן אלטון, דון פרנץ', ג'ניפר סונדרס, אמה תומפסון וריק מייאל.
פאטוס בצ'יראי

קריירת מועדונים

בצ'יראי התחיל את הקריירה שלו בקבוצת הנוער סקיפוניה ובגיל 17 הצטרף לבאסה פץ' מליגת העל הקוסובנית. בינואר 2008 בצ'יראי חתם בבודוצ'נוסט פודגוריצה מליגת העל המונטנגרית. עד לסיום העונה, בצ'יראי כבש 9 שערים ב-15 משחקי ליגה וזכה עם הקבוצה באליפות מונטנגרו הראשונה בתולדותיה ובנוסף גם בגביע. בעונת 2008/2009 בצ'יראי היה מלך שערי הליגה עם 18 שערים.
ב-30 באוגוסט 2010 בצ'יראי חתם בדינמו זאגרב מליגת העל הקרואטית. בעונתו הראשונה בקבוצה כבש 8 שערי ליגה ועוד 8 נוספים בגביע. ב-22 בנובמבר 2011 בצ'יראי הבקיע את שער הבכורה של דינמו זאגרב בשלב הבתים של ליגת האלופות בהפסד 2–5 לריאל מדריד. את עונה זו בצ'יראי סיים כמלך שערי הליגה עם 15 שערי ליגה והפך לכדורגלן הזר הראשון שעושה זאת.
בפברואר 2014 בצ'יראי חתם בצ'אנג'צון יאטאי מליגת העל הסינית.
בינואר 2015 חתם בדינמו מינסק מליגת העל הבלארוסית. ב-6 באוגוסט 2015 בצ'יראי הבקיע את שער השיויון נגד פ.צ. ציריך בדקה ה-118 במסגרת הסיבוב השלישי של מוקדמות הליגה האירופית. בהמשך, מינסק גם העפילה לשלב הבתים של המפעל.
ב-18 בפברואר 2016 בצ'יראי חתם בדינמו מוסקבה מליגת העל הרוסית ל-3 וחצי שנים. ב-19 במרץ 2016 בצ'יראי הבקיע את שער הבכורה שלו בקבוצה בניצחון 0–1 נגד אופה.
ב-11 בינואר 2018 שוחרר מדינמו מוסקבה וכעבור מספר ימים חתם במכלן מליגת העל הבלגית, במדיה רשם ארבע הופעות עד תום העונה.
ב-5 בספטמבר 2018 חתם במכבי נתניה מליגת העל וב-29 בספטמבר כבש את שער הבכורה שלו במדי נתניה (צמד שערים מול מ.ס אשדוד).

קריירה בינלאומית

בצ'יראי נולד בעיר פץ' דאז חלק מיוגוסלביה וכיום נמצאת בקוסובו. לאחר ההצלחה בבודצ'נוסט, בצ'יראי זומן לנבחרת הצעירה של מונטנגרו. ב-17 בנובמבר 2010 בצ'יראי ערך את הופעת הבכורה שלו בנבחרת הבוגרת במשחק ידידות נגד אזרבייג'ן בו גם הבקיע את שער הבכורה שלו בנבחרת.
בצ'יראי הצהיר בראיון באוגוסט 2010 כי אם קוסובו תצטרף לפיפ"א הוא ישקול לשחק עבורה. קוסובו התקבלה כחברה בארגון בשנת 2015, אך בצ'יראי נשאר במונטנגרו.
בשית

לקריאה נוספת

חטיבת גבעתי במלחמת הקוממיות:הוצאת "מערכות", 1959.
אלאנדו טאקר

ביוגרפיה

טאקר נולד בג'ולייט שבמדינת אילינוי, ארצות הברית. הוא שיחק בליגת המכללות במדי אוניברסיטת ויסקונסין–מדיסון בעונת 2002/03. בעונתו הראשונה השיג 12 נקודות למשחק, וקטף 5.9 ריבאונדים למשחק. בעונתו השנייה נעדר מרוב המשחקים עקב פציעה חמורה. בעונת 2004/05 הגיע לממוצע של 15.2 נקודות, ו-6.1 ריבאונדים למשחק, ובעונתו הרביעית כשחקן ליגת המכללות הגיע לממוצעים של 19.9 נקודות, 5.4 ריבאונדים ושני אסיסטים למשחק. בעונה זו 2007 שבר טאקר את שיא הנקודות לשחקן בקבוצתו, לאחר שחלף על פני מייקל פינלי. בתום העונה נבחר כאחד מעשרת השחקנים של העונה.
טאקר נבחר במקום ה-29 בסיבוב הראשון של דראפט ה-NBA על ידי פיניקס סאנס. בעונת 2007/08 לאחר שני משחקים בשורות הסאנס, הושאל טאקר לקבוצת אלבקרקי תאנד'ר בירדס מליגת הפיתוח של ה-NBA. באחדי ממשחקי הקבוצה קלע 40 נקודות נגד בייקרספילד. כעבור 5 משחקים ולאחר שהגיע לממוצע נקודות של 28.2 ול-7 ריבאונדים למשחק, הוחזר טאקר לשחק בשורות הסאנס, ב-18 בדצמבר, אך שב אל ליגת הפיתוח כעבור זמן קצר. בחודש ינואר 2008 הועבר בשנית לתאנד'ר בירדס, שב לזמן קצר לפיניקס וחזר לסיים את העונה באלבקרקי. 
לאחר שחזר לפיניקס, הועבר לשחק בדצמבר 2009 באיווה אנרג'י שהייתה קבוצת החסות של פיניקס מליגת הפיתוח. לאחר שני משחקים הוחזר לפיניקס סאנס. בשלוש עונות בפיניקס סאנס השתתף ב-47 משחקים בלבד
בדצמבר 2009 עבר למינסוטה טימברוולבס מה-NBA. הוא שותף בארבעה משחקים בלבד, ועזב את הקבוצה במרץ 2010. באפריל 2010 חתם בגליטוס דה איזבלה מפוארטו ריקו.
באוגוסט 2010 חתם בלוקומוטיב קובאן הרוסית, ובנובמבר 2011 בגראן קנריה מן הליגה הספרדית.
באוקטובר 2012 עבר למילווקי באקס, אך בסוף החודש נפרד מהקבוצה. בפברואר 2013 חתם באינטר בראטיסלבה מסלובקיה וזכה איתה באליפות המדינה.
בעונת 2013/14 שיחק באקדמיק סופיה מבולגריה והגיע לממוצע נקודות של 16.6 למשחק ו-6.6 ריבאונדים, וב-2014/15 שיחק בבולון מצרפת. 
את עונת 2015/16 פתח טאקר בנאנסי הצרפתית. הוא שוחרר ממנה, ובחודש נובמבר חתם במכבי קריית גת מליגת העל בכדורסל בישראל. בעקבות קרע במיניסקוס גמר טאקר את העונה' והחמיץ את ארבעת המשחקים האחרונים. במהלך עונה זו רשם 18.7 נקודות למשחק 5.7 ריבאונדים בממוצע. ב-2016 חתם בהפועל תל אביב. במהלך העונה נפגע קשה בפניו ונאלץ לשחק עם מסיכת מגן. באוקטובר 2017 חתם בהפועל אילת לעונת 2017/18. לאחר שלא הצליח להפגין את יכולתו המרשימה מהעונות הקודמות אף במדי אילת, ביום 14.11.2017, כחודש בלבד לאחר תחילת העונה, שוחרר מהקבוצה מטעמים בריאותיים.
אלחנן בן נון

ביוגרפיה

נולד בחיפה לד"ר יחיאל בן נון (פישר) ולד"ר שושנה בן נון (רוזה פירסט), מחנכים וחוקרים בתחומי היהדות והלשון העברית. אחיו, הרב יואל בן נון, הוא ממייסדי ישיבת הר עציון, ומחולל מרכזי של "מהפכת התנ"ך" בישיבות הדתיות לאומיות.
למד בישיבת כפר הרא"ה אצל הרב משה צבי נריה והרב אברהם צוקרמן. משנת תשכ"ח - תשכ"ט למד בישיבת מרכז הרב אצל הרב צבי יהודה קוק והרב אברהם שפירא והיה ממקימי ישיבת הר עציון בה למד במספר שנים תש"ל - תשל"ד אצל הרב יהודה עמיטל והרב אהרון ליכטנשטיין.
לאחר מכן התמנה לרב הקיבוץ ראש צורים. משנת תש"מ מכהן כרב היישוב שילה, משנת תשנ"ג כיהן כראש ישיבת בית אורות בירושלים עד לפרישתו בשנת תשס"ח.
פרסם מאמרים תורנים בכתבי העת תחומין, צוהר, יש"ע ימינו, ועוד. מרצה במכללת אפרתה.
נשוי ומתגורר בשילה. היישוב גבעת הראל נקרא על שמו של הראל בן נון, בנו, שנהרג, יחד עם שלמה ליבמן, בידי מחבל, בעת שמירה על היישוב יצהר.
זכוכית משוריינת

זכוכית משוריינת היא זכוכית מחוסמת המיועדת לבלום קליעים של תחמושת קלה שנורית לעברה. היא נראית זהה לזכוכית רגילה, אך בעוד שכדור בודד חודר בקלות דרך זכוכית רגילה, זכוכית משוריינת מסוגלת לעצור מספר רב של כדורים, כשהכמות נקבעת על פי עוביה ועל פי עוצמת הנשק שיורה לעברה.

מאפיינים

ייצור זכוכית משוריינת נעשית בתהליך ריבוד (למינציה), שעקרונו הוא הנחת שכבה של חומר תרמופלסטי מסוים (לרוב - פוליקרבונט) בין שתי שכבות של זכוכית רגילה. תהליך זה יוצר חומר עבה דמוי זכוכית, בעל גמישות גבוהה יותר מזאת של זכוכית רגילה. החומר התרמופלסטי בו משתמשים הוא חומר שקוף וקשיח ולעיתים מכונה Tuffak או Cyrolon. עוביה של זכוכית משוריינת הוא בין 7 מילימטרים ל-75 מילימטרים. כאשר כדור נורה על זכוכית משוריינת הוא ינקב את השכבה החיצונית של הזכוכית אך השכבה התרמופלסטית תספוג את אנרגיית הכדור ותמנע ממנו לחדור אותה דרך צידה השני.

יכולתיה של זכוכית משוריינת

היכולת של זכוכית משוריינת לעצור כדורים תלויה בעוביה, ומכיוון שכדור של רובה יפגע בזכוכית בעוצמה גדולה יותר מזו של כדור אקדח-יד פשוט, תידרש זכוכית עבה יותר לעצור כדור של רובה.

זכוכית משוריינת חד כיוונית

זכוכית משוריינת חד כיוונית קיימת גם היא, ובה צד אחד יעצור את הכדורים והצד השני יאפשר להם לעבור דרך הזכוכית. דבר זה מקנה יכולת לאדם הנמצא תחת מתקפה לתקוף בחזרה. סוג זה זכוכית משוריינת מיוצר על ידי ריבוד חומר שביר בחומר גמיש.
שמשות אלו מתאימות לרמות איום נמוכות במיוחד (אקדחים וכדומה) ובאיומים גדולים יותר אינן יעילות כלל. ירי הגנתי דרך השמשה הורס אותה ומפחית את עמידותה בפני ירי התקפי מבחוץ.

אופן הפעולה

כדי להבין טוב יותר את הצורך בזכוכית משוריינת חד כיוונית, ניתן לדמיין מכונית מצוידת בזכוכיות משוריינות חד כיווניות. אם אדם מחוץ למכונית יורה כדור על המכונית, הכדור יפגע בזכוכית השבירה קודם, והזכוכית תתנפץ סביב נקודת הפגיעה ותספוג את רוב האנרגיה ברדיוס גדול, כאשר, החומר הגמיש יספוג את שאר האנרגיה של הכדור ויעצור אותו. כדור שנורה מתוך המכונית יוכל בקלות לעבור דרך הזכוכית מכיוון שהכוח שהכדור מפעיל ממוקד בנקודה אחת דבר שגורם לחומר הגמיש להתגמש וכתוצאה מכך, הזכוכית תישבר בכיוון היריה. כתוצאה מכך החומר הגמיש ימתח כלפי חוץ עד למצב של ניקובו על ידי הכדור.
מאבק יעקב והמלאך

הסיפור המקראי

וַיָּקָם בַּלַּיְלָה הוּא וַיִּקַּח אֶת שְׁתֵּי נָשָׁיו וְאֶת שְׁתֵּי שִׁפְחֹתָיו וְאֶת אַחַד עָשָׂר יְלָדָיו וַיַּעֲבֹר אֵת מַעֲבַר יַבֹּק.
 וַיִּקָּחֵם וַיַּעֲבִרֵם אֶת הַנָּחַל וַיַּעֲבֵר אֶת אֲשֶׁר לוֹ.
 וַיִּוָּתֵר יַעֲקֹב לְבַדּוֹ וַיֵּאָבֵק אִישׁ עִמּוֹ עַד עֲלוֹת הַשָּׁחַר.
 וַיַּרְא כִּי לֹא יָכֹל לוֹ וַיִּגַּע בְּכַף יְרֵכוֹ וַתֵּקַע כַּף יֶרֶךְ יַעֲקֹב בְּהֵאָבְקוֹ עִמּוֹ.
 וַיֹּאמֶר שַׁלְּחֵנִי כִּי עָלָה הַשָּׁחַר וַיֹּאמֶר לֹא אֲשַׁלֵּחֲךָ כִּי אִם בֵּרַכְתָּנִי.
 וַיֹּאמֶר אֵלָיו מַה שְּׁמֶךָ וַיֹּאמֶר יַעֲקֹב.
 וַיֹּאמֶר לֹא יַעֲקֹב יֵאָמֵר עוֹד שִׁמְךָ כִּי אִם יִשְׂרָאֵל כִּי שָׂרִיתָ עִם אֱלֹהִים וְעִם אֲנָשִׁים וַתּוּכָל.
 וַיִּשְׁאַל יַעֲקֹב וַיֹּאמֶר הַגִּידָה נָּא שְׁמֶךָ וַיֹּאמֶר לָמָּה זֶּה תִּשְׁאַל לִשְׁמִי וַיְבָרֶךְ אֹתוֹ שָׁם.
— פרק ל"ב, פסוקים כ"ג-ל"א
כתוצאה ממעשה זה, גיד הנשה שנפגע ליעקב על ידי המלאך אסור באכילה על עם ישראל כמו שכתוב בפסוקים שלאחר מכן:
עַל כֵּן לֹא יֹאכְלוּ בְנֵי יִשְׂרָאֵל אֶת גִּיד הַנָּשֶׁה אֲשֶׁר עַל כַּף הַיָּרֵךְ עַד הַיּוֹם הַזֶּה כִּי נָגַע בְּכַף יֶרֶךְ יַעֲקֹב בְּגִיד הַנָּשֶׁה.
— פרק ל"ב, פסוק ל"ג

פרשנויות

חז"ל מבארים שהמלאך שאיתו נאבק יעקב הוא שרו של עשו, שנישלח לעוצרו מהשמים. וכך מאריך המלבי"ם בביאורו:
ובכ"ד שבעולם יש כחות עליונים המנהיגים את הכחות התחתונים לטוב ולרע, לחסד ולשבט, כמו שבאדם הפרטי יש יצ"ט ויצה"ר המנהיגים כח השכל והנשמה, וכח החומר ונפש הבהמיית, וכן יש כח עליון הנקרא שר ישראל, הוא הקדושה הכללית השומרת את ישראל, וכח הכללי הממונה לרע, הוא סמאל שרו של עשו הנוטה לצד שמאל להסית ולהדיח, כי אחר שאין קיום לעשו אלא כשישראל חוטאים, השר שלו שהוא קיומו והצלחתו, זה כל מגמתו להדיח את ישראל מתורתם ועבודתם. ובזה הראו לו פה נבואה מוחשת, שטרם קרב יעקב אל עשו, אם ללחום אם להשלים אתו, היה לו מלחמה עם השר שלו, היינו עם היצה"ר הפרטי שבגופו, וגם עם היצה"ר הכולל שהוא שמאל הכללי, שר האומה הרוצה להחטיא זרע יעקב ואומתו בכלל, והמלאך ההוא לבש צורה גשמיית [כי היתה נבואה מוחשת], ע"י שנתגלם המלאך בצורת אדם (כמ"ש ענין זה בפ' וירא).
Resource Description Framework

Resource Description Framework ‏(RDF) היא שפה להגדרת מקורות מידע (Resources) ברשת האינטרנט. זהו התקן של ארגון ה-W3C לארכיטקטורת רשתות סמנטיות. RDF בנויה מעל XML ומיוצגת כ-Labeled Graph. השפה מורכבת משלישיות של נושא (Subject), נשוא (Predicate), ומושא (Object).
NGC 5585

היסטוריה

לגלקסיה בהירות מדרגה 11.2 והיא התגלתה ב-17 באפריל 1789 על ידי האסטרונום ויליאם הרשל, שהכניס אותה לרשימת הערפיליות שפרסם בשנת 1802 תחת הציון I.235, ותיאר אותה כבהירה למדי, בעלת צורה לא סדורה ומתבהרת בהדרגה לכיוון המרכז. בנו, ג'ון הרשל, צפה בה גם כן והכניס אותה לקטלוג הערפיליות שפרסם בשנת 1833 תחת הציון 1790 כשהיא מתוארת כעמומה מאוד, גדולה מאוד, עגולה ומתבהרת בהדרגה לכיוון מרכזה. הוא הכניס אותה גם לקטלוג הכללי של ערפיליות וצבירי כוכבים שפרסם בשנת 1864 תחת הציון GC 3856 כשהיא מתוארת כדי עמומה, גדולה, בעלת צורה לא סדורה ומתבהרת מאוד ובהדרגה לכיוון מרכזה. ובשנת 1888 ג'ון דרייר הכניס אותה לקטלוג הכללי החדש, תחת הציון NGC 5585 כשהיא מתוארת גם כן כדי עמומה, גדולה, לא סדורה ומתבהרת מאוד ובהדרגה לכיוון מרכזה.

תצפית

הגלקסיה נמצאת באזור ללא כוכבים בולטים בקצה המזרחי של קבוצת הכוכבים הדובה הגדולה, על הגבול עם קבוצת הכוכבים דרקון, כ-3.3 מעלות מצפון-מזרח ל-M101 כ-5 מעלות מצפון לכוכב θ ברועה דובים וכ-8 מעלות מדרום לכוכב תובאן (α בדרקון).

תכונות

אורכה הזוויתי של NGC 5585 הוא פחות מ-6 דקות קשת, שממרחקה שקול לקוטר של כ-40,000 שנות אור, כ-40% מהקוטר של שביל החלב. מסתה מוערכת בכ-‎1.8×10¹⁰‎ מסות שמש, כ-3% ממסת שביל החלב, כאשר רק כחצי אחוז ממסתה או כ-‎9.9×10⁸‎ מסות שמש היא מסת הכוכבים שבה וכ-8% ממסתה או כ-‎1.4×10⁹‎ מסות שמש היא מסת הגז שבה. שאר המסה, למעלה מ-90%, היא של חומר אפל שטיבו אינו ידוע. הגלקסיה נראית לא-סדורה, אך תצפיות באורכי גל שונים מראים את קיומן של זרועות ספירליות ומבנים דמויי טבעת ומוט מרכזי, אך הם אינם בעלי צורה ברורה ונראה שהטבעת והמוט אינם סימטריים ביחס למרכז הגלקסיה. רוב אוכלוסיית הכוכבים שבגלקסיה היא זקנה יחסית עם כוכבים בני למעלה מ-7 מיליארד שנים, אך בטבעת ובקצות המוט יש אוכלוסייה צעירה יותר של כוכבים חמים וכחולים בגילאים של פחות ממאה מיליון שנים. בסך הכל זוהו בגלקסיה 47 אזורים שבהם מתרחשת יצירה אינטנסיבית של כוכבים חדשים, רובם מרוכזים סביב מרכז הגלקסיה כאשר בודדים מתוכם נמצאים במרחק של בין 10,000 שנות אור ל-15,000 שנות אור ממרכז הגלקסיה. קוטרם של האזורים נע בין 150 שנות אור ו-560 שנות אור והגיל של רובם הוא בין 2 מיליון שנים ל-10 מיליון שנים ובודדים מביניהם זקנים יותר.
מרסלו משאדו דוס סנטוס

קריירה

מרסלו התחיל את הקריירה שלו במחלקת הנוער של ויטוריה. ב-29 בספטמבר 2013 ערך את הופעת הבכורה שלו בקבוצה הבוגרת בניצחון 3–5 נגד אתלטיקו פרנאאנסה. ב-26 במרץ 2016 הבקיע את שער הבכורה בקריירה שלו בניצחון 0–3 נגד פלמנגו ב.א..
ב-29 בינואר 2017 חתם מרסלו במכבי תל אביב יחד עם חברו לקבוצה, רמון, אך הושאל בתום העונה לבני יהודה תל אביב.
במרץ 2018 חתם בבוטפוגו.
ב-4 בפברואר 2019 הושאל לאווש.
בקיץ 2019 חתם בגואראני.
חיותה וברל

תיאור העלילה

הסרט מספר על צמד הקשישים חיותה וברל הוז (רבקה גור ויוסף כרמון) שמתגורר בבניין מתפורר בתל אביב. הם חלוצים בעברם, בעלי אידאולוגיה סוציאליסטית, שהגיעו לגיל 85 כשהם מלאי אכזבות מישראל המודרנית שאין בה ערבות ועזרה הדדית, כשהם בעצמם נזקקים לסיוע וחלשים בגופם. הסרט מתאר יממה בחייהם ומפגשם עם אנשים שונים, עד שהם מחליטים לשים קץ לחייהם.
זניט (אסטרונומיה)

זֵנִיט היא, באופן כללי, כיוון המצביע ישירות "מעל" מיקום מסוים (אנך, ניצב).
באסטרונומיה מוגדרת תפיסת "מעל" כנגדית לכוח הכבידה בכל מקום נתון. המונח "זניט" משמש גם לייצוג הנקודה הגבוהה ביותר הנראית לעין, בתצפית על מהלכו של גוף שמימי במסלולו סביב לנקודה מוגדרת כלשהי.
המונח לנקודה המקבילה לזניט (בכיוון כח הכבידה) הוא "נדיר" או "נאדיר".
כיוון הזניט חופף בקירוב לקו המרידיאן המקומי, אך אינו זהה לו. החפיפה בין שני המונחים אינה מלאה מפני שקו המרידיאן מוגדר במונחים של סיבוב עצמי המאפיינים גוף שמימי, לא במונחים של שדה כח המשיכה שלו. כיוון הזניט וקו המרידיאן עולים בקנה אחד רק עבור גוף סימטרי המסתובב על צירו באופן מושלם ללא סטיות. בכדור הארץ, ציר הסיבוב אינו קבוע ביחס לכדור אלא משתנה (למשל עקב גאות ושפל), כך שלעומת הזניט, לא ניתן להתייחס אל קו המרידיאן כאל קבוע מוחלט.

מקור המילה

המילה זניט היא במקור שיבוש למילה הערבית Zeenath כמו Samt ("יופיו של כיוון / נתיב"), נהגתה כ-Sent, לפי סופרים של ימי הביניים (במהלך המאה ה-14), בביטוי سمت الرأس (Samt ar-râs "נתיב מעל הראש").

שימוש

בזניט עושים שימוש לשתי מטרות. כיוון הזניט משמש כנקודת הכיוון במדידת הזווית בין כדור הארץ לבין גרמי שמים אחרים (כוכב, מערכת כוכבים), והוא גם מגדיר את אחד מצירי האופקיות בתיאום מערכות תצפית אסטרונומיות.
לנקודת הזניט ישנה גם חשיבות רבה במפות אסטרולוגיות, והיא זו שעל פיה נקבע הבית ה-10, או נקודת ה-MC.
טרשקון

יהודי טרשקון

טרם פרוץ מלחמת העולם השנייה חיו בעיירה כ-90 משפחות יהודיות, ופעלו בה מפלגות ציוניות, וכן בית ספר עברי מרשת תרבות. עם סיפוח ליטא לברית המועצות בשנת 1940 הופסקה פעילות זו.
עם כיבוש ליטא בידי הגרמנים, רצחו הליטאים מספר צעירים יהודים בעיירה. ביולי 1941 רוכזו יהודי העיירה בגטו שהוקם בחלק עני ביישוב. ב-23 באוגוסט 1941 נרצחו כל יהודי היישוב ליד הכפר פיוסט.
DGSE

משימות ומבצעים ידועים

בשנת 1985 פוצצו סוכני הארגון ספינה של גרינפיס בהוראה ישירה מאת נשיא צרפת דאז, פרנסואה מיטראן.
בשנים האחרונות ניהל הארגון מספר רב של מבצעים חשאיים ללוחמה בטרור כנגד אל-קאעידה ודאעש]. בין היתר פעלו אנשיו, בשיתוף עם יחידות מיוחדות של צבא צרפת בסומליה, במאלי, בסוריה ובעיראק.
מדינות אוסטריה

פדרליזם

כל אחת ממדינות אוסטריה מחזיקה פרלמנט, ה"לאנדטאק", ממשלה, ה"לאנדסרגירוּנג" ומושל, ה"לאנדסהאופטמאן". הפרלמנט נבחר על ידי הציבור לתקופה של 5 שנים (באוסטריה עילית 6). חוקת המדינה קובעת כללים לגבי הרכב הממשלה. ברוב המדינות ישנו ייצוג יחסי המתבסס על מספר הצירים בפרלמנט של המדינה, בניגוד לשיטה הקואליציונית הנהוגה בישראל. המושל נבחר בכל המדינות על ידי הפרלמנט ולא ישירות על ידי הציבור.
הפדרליזם האוסטרי נחשב על ידי רבים לפדרליזם תאורטי בלבד, בגלל הסמכויות המועטות שניתנו לשלטונות המדינות, אל מול העוצמה של השלטון המרכזי. לשלטון המרכזי יש סמכות לחוקק חוקים הגוברים על החקיקה של כל מדינה לעצמה, כמעט בכל תחום. בנוסף, למדינות אין מערכות משפט משל עצמן, ומערכת המשפט כולה נתונה בידי השלטון המרכזי. עם זאת, המושל מחזיק עוצמה רבה בענייני תכנון ובנייה, כמו גם בשליטה על התקציב המקומי.

גאוגרפיה

המדינות בורגנלנד, אוסטריה תחתית ווינה נמצאות בעמק הדנובה שבמזרח המדינה, ועל כן רוב שטחן ראוי לעיבוד חקלאי. לעומת זאת, חמש המדינות שבמערב המדינה שוכנות למרגלות הרי האלפים ואדמתן נחשבת לא-ראויה לעיבוד חקלאי. בנוסף, הדרכים בהן הן הרריות ועל כן הן נחשבות באופן יחסי למקום פחות מועדף לתעשייה כבדה ולמסחר הדורש שינוע מסיבי של סחורות. אוכלוסיית מה שכיום הוא אוסטריה הייתה מרוכזת בעבר בארבע מדינות, מאז התקופה הפרהיסטורית. המדינה האוסטרית הצפופה ביותר היא וינה הבירה, שהיא גם המטרופולין היחיד באוסטריה.
גרגרנית

תיאור הסוג

תחת סוג זה נכללים 130-70 מיני עשבוניים חד או רב-שנתיים. תפוצתם העיקרית היא במזרח אגן הים התיכון ויבשת אסיה, ומינים מועטים מופיעים גם באירופה, אפריקה ואוסטרליה. 
בית הגידול האופייני לסוג זה הוא יובשני למחצה, כדוגמת בתות ומדבריות. בישראל מיוצג הסוג על ידי 19 מינים, כאשר שלושה מינים ששויכו בעבר לסוג זה הועברו לסוג הקרוב אספסת. רוב מיני הגרגרנית אופייניים לחבל הצומח הים-תיכוני, וחלקם לחבלי הצומח המדברי. 
מקור השם הלטיני של הסוג, הוא "שילוש", על שום המבנה התלתני של עלה הגרגרנית. יש הטוענים שהשם העברי מוזכר בתלמוד הירושלמי כ"גדגדנית". התלתן המוזכר בתלמוד מזוהה, על-פי חוקרים מודרניים, עם הגרגרנית.

תיאור מורפולוגי

כאמור, מיני סוג זה הם עשבוניים חד או רב-שנתיים, לרוב נמוכי קומה ואף שרועים על הקרקע. העלה מורכב משלושה עלעלים. כלומר, הוא מטיפוס עלה תלתני. עלי-לוואי קיימים, בעלי צורות שונות, ולרוב צמודים לפטוטרת כך שהם אינם ניכרים במראה הכללי של הצמח. 
פרח הגרגרנית אופייני למשפחה, צבע הכותרת לרוב צהוב ולעיתים לבן. הפרחים ערוכים בתפרחת חיקית. כלומר, יוצאת מחיק העלים וקרובה אליהם. תכונה זו היא סימן שדה טוב לאבחנה של הסוג מקרובים אחרים.
הפרי של מינים מסוג זה הוא מטיפוס תרמיל.

שימוש האדם

מבחינת שימוש האדם בצמחים מסוג זה, לצד שימושים נפוצים בצמחי תת-משפחת הפרפרניים כדוגמת מספוא וקיבוע חנקן, נעשה שימוש במינים מסוימים לתיבול, למשל בגבינת שַאבְּצִיגֶר (Schabziger) שמקורה בקנטון גלרוס, שווייץ. לצורך תיבולה המיוחד משתמשים בייצור בגרגרנית יוונית, המכונה חילבה, זאת בצד עשבי תיבול פחות מודגשים. מדובר בסוג היחיד במשפחה המשמש למטרה זו בשל תכולת תרכובת הקוּמָרִין בצמח. 
ברפואה העממית מיוחסים סגולות של צמח מרפא לגרגרנית, כדוגמת השמנה, אפרודיזיאק, הקלת שיעול וכאבי בטן. יהודי תימן האמינו שהגרגרנית מקלה על מחלת הסוכרת, אמונה שקיבלה משנה תוקף ברפואה המודרנית.
ג'רלדין ריצ'מונד

ביוגרפיה ותפקידים משמעותיים

ריצ'מונד נולדה ב-1953, וגדלה בחווה בסלינה, קנזס שבארצות הברית. בילדותה הוריה דחפו אותה ללמוד מתמטיקה על מנת להצליח בשוק העבודה בעתיד. את תוארה הראשון בכימיה קיבלה מאוניברסיטת קנזס, שם למדה בין השנים 1971-1975.                                                                                     
בין השנים 1976–1980 למדה באוניברסיטת קליפורניה, ברקלי, שם קיבלה דוקטורט בכימיה פיזיקלית.  בין השנים 1980–1985 הייתה עוזרת פרופסור במכללת ברין מור, פנסילבניה.     כיום, ריצ'מונד מכהנת כראש החוג למדעים באוניברסיטת אורגון.  
היא חברה באגודה הלאומית למדעים ובאקדמיה האמריקאית למדעים ואומנויות, ומונתה על ידי נשיא ארצות הברית ברק אובמה לשרת בוועדה הלאומית למדעים. (2) ריצ'מונד היא הנשיאה הנוכחית של האגודה האמריקאית לקידום המדע(AAAS). היא מונתה לחברה בוועדה להשכלה גבוהה במדינת אורגון בשנים 1999-2006. היא ממלאת תפקידים רבים בשיתופי פעולה מדעיים בעולם, כגון שגרירת משרד המדע האמריקאית למדינות דרום מזרח אסיה באזור דרום נהר המקונג. ריצ'מונד היא אמא לשני בנים.

מחקר

המחקרים של ריצ'מונד עוסקים בכימיה ובפיזיקה של שטחי פנים מסובכים, בעיקר מים, עם רלוונטיות לתהליכים ובעיות סביבתיות.
מחקריה הנוכחיים מתמקדים בשני אזורים חופפים - הראשון בוחן את הכימיה החשובה סביבתית המתרחשת באירוסולים אטמוספיריים (חלקיקים נוזליים המשוחררים לאטמוספירה החיוניים בתהליכים כמו יצירת עננים) ובשטחי פנים של מים ימיים ומים מתוקים, בתהליכים כגון ספיחה, מסיסה ותגובות עם גזים ומולקולות אורגניות על פני השטח של תמיסות מימיות. נבדקות ההשפעות של גורמים כמו טמפרטורה, הרכב התמיסה ואנרגטיות פני השטח על תהליכים אלו.
השני מתמקד בהבנת ההתנהגות המולקולארית בפני השטח של מים כאשר מכוסים בשמן ואיך חומרים פעילי שטח, חומרים מפזרים ופולימרים מתרכבים ומתארגנים בצומת הנוזלים הזו. מחקרים אלו חשובים להבנת ההשפעה של מקרים כמו שפיכות שמן. 
כלי חשוב שריצ'מונד משתמשת בו במחקריה הוא לייזר אולטרה מהיר, שנועד לחקור את השכבה העליונה של הנוזל ברמה המולקולארית.

תרומה חברתית

ריצ'מונד תומכת ומובילה בתחום קידום הנשים המדעניות בחברה.
לשם כך, ייסדה את תוכנית COACh, המעבירה סדנאות בניית קריירה לנשים אקדמאיות רבות העוזרות להן לפלס את דרכן בקריירה המדעית ולעלות לתפקידים יותר גבוהים. התוכנית מתקיימת בארצות הברית ומחוצה לה, ומתפרשת על הרבה מדינות מתפתחות באזורי דרום מזרח אסיה, אפריקה ואמריקה הלטינית. 
בנוסף, ריצ'מונד היא המייסדת והמנהלת של תוכניות (REU (Reserach experience for undergraduates ו (PURS (Presidential Undergraduate Research Scholars ,תוכניות המאפשרות לסטודנטים לתואר ראשון שעוד לא חוו מחקר במעבדות להיכנס למעבדות מחקר בתחומים מגוונים באוניברסיטת אורגון, ולבצע שם עבודת מחקר מעשיות.
תוכנית REU נוסדה ב-1987, ואפשרה מאז לכ-300 סטודנטים לתואר ראשון לקבל ניסיון מעשי במעבדות, תוך כדי לימודיהם התאורטיים. 
תוכנית PURS מצמידה לכל סטודנט מנחה אישי מחברי הצוות האקדמי באוניברסיטה, המלווה את הסטודנט בשנת עבודה מעשית במעבדות.